BG Официален вестник на Европейския съюз C 4/22

Уведомление за започване на частично междинно преразглеждане на антидъмпинговите мерки, приложими за вноса на стоманени въжета и кабели с произход от Индия

(2008/C 4/08)

Комисията получи заявление за частично междинно преразглеждане съгласно член 11, параграф 3 от Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) („основният регламент“).

1. Заявление за преразглеждане

Заявлението беше подадено от Usha Martin Limited („заявителят“), износител от Индия.

Заявлението е ограничено по обхват до изследване на дъмпинга, доколкото е засегнат заявителят.

2. Продукт

Продуктът, подлежащ на преразглеждане, е стоманени въжета и кабели, включително стоманени въжета закрит тип, с изключение на въжета и кабели от неръждаема стомана, с максимално напречно сечение, надвишаващо 3 mm, с произход от Индия („разглежданият продукт“), понастоящем класифицирани в рамките на кодовете по КН ex 7312 10 81, ex 7312 10 83, ex 7312 10 85, ex 7312 10 89 и ex 7312 10 98. Кодовете по КН са посочени само за информация.

3. Съществуващи мерки

Мерките, които понастоящем са в сила представлява окончателно антидъмпингово мито, наложено с Регламент (ЕО) № 1858/2005 на Съвета (2) относно вноса на стоманени въжета и кабели с произход, inter alia, от Индия.

4. Основания за преразглеждане

Заявлението, подадено съгласно член 11, параграф 3 се основава на prima facie доказателства, предоставени от заявителя, че обстоятелствата, на основата на които мерките са били установени, са се променили и че тези промени са дълготрайни.

Заявителят твърди, inter alia, че неговите износни цени за разглеждания продукт в Общността са се увеличили значително и главно повече отколкото цените на вътрешния пазар в Индия. Това е довело до намаление или унищожаване на дъмпинга. По тази причина поддържането на мерките на съответните нива, основаващи се на предварително установеното ниво на дъмпинг, вече не е необходимо, за да се компенсира дъмпинга.

5. Процедура за определяне на дъмпинга

Като установи, след консултация с Консултативния комитет, че съществуват достатъчно доказателства за започване на частично междинно преразглеждане, Комисията започва преразглеждане, съгласно член 11, параграф 3 от основния регламент.

Разследването ще оцени нуждата от продължаване, премахване или изменение на съществуващите мерки по отношение на заявителя.

Ако се установи, че мерките трябва да се отменят или изменят за заявителя, може да е необходимо да се измени приложимата понастоящем митническа ставка при вноса на разглеждания продукт от дружества, които не са посочени в член 1 от Регламент (ЕО) № 1858/2005.

а) Въпросници

С цел получаване на информацията, която смята за необходима за своето разследване, Комисията ще изпрати въпросници на заявителя, както и на съответните органи на въпросната държава износител. Тази информация и доказателствата в нейна подкрепа следва да бъдат предадени на Комисията в рамките на срока, посочен в точка 6, буква а).

б) Събиране на информация и провеждане на изслушвания

Всички заинтересовани страни се приканват да обявят становищата си, да изпратят допълнителна информация, освен попълнения въпросник и да предоставят доказателства в нейна подкрепа. Тази информация и доказателствата в нейна подкрепа трябва да бъдат предадени на Комисията в рамките на срока, посочен в точка 6, буква а).

В допълнение Комисията може да изслуша заинтересованите страни, при условие че подадат заявление, доказващо, че са налице особени причини, поради които те следва да бъдат изслушани. Заявлението следва да бъде подадено в рамките на срока, посочен в точка 6, буква б).

6. Срокове

а) За представяне на страните, за предоставяне на попълнен въпросник и всяка друга подходяща информация

Всички заинтересовани страни, ако техните изложения трябва да се вземат предвид по време на разследването, трябва да се представят като се свържат с Комисията, представят възгледите си и предадат попълнените въпросници, или всяка друга информация, в рамките на 40 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че страните могат да упражнят повечето процедурни права, установени в основния регламент, само ако са се представили в рамките на горепосочения срок.

б) Изслушвания

Всички заинтересовани страни могат да поискат изслушване от страна на Комисията в рамките на същия 40-дневен срок.

7. Коментари, подадени в писмена форма, отговори на въпросника и кореспонденция

Всички коментари и заявления, подадени от заинтересованите страни, трябва да са в писмен вид (не в електронен формат, освен ако не е посочено друго) и трябва да съдържат име, адрес, електронен адрес, номер на телефон и факс на заинтересованата страна. Всички коментари в писмен вид, включително информацията, изискана в настоящото известие, отговори на въпросника и кореспонденция, предоставена от заинтересованите страни на принципа на поверителност на информацията, ще бъдат отбелязани с „Ограничено“ (3) и, в съответствие с член 19, параграф 2 от основния регламент, ще бъдат съпроводени с неконфиденциална версия, която ще бъде отбелязана със „ЗА ПРОВЕРКА ОТ СТРАНА НА ЗАИНТЕРЕСОВАНИТЕ СТРАНИ“.

Адрес на Комисията за кореспонденция:

European Commission Directorate General for Trade Directorate H Office: J-79 4/23 B-1049 Brussels Факс (32-2) 295 65 05

8. Неоказване на съдействие

В случаите, когато заинтересована страна откаже достъп до или не предостави необходимата информация в срок, или сериозно възпрепятства разследването, в съответствие с член 18 от основния регламент, могат да се правят положителни или отрицателни констатации на основата на наличните факти.

Ако се установи, че дадена заинтересована страна е предоставила невярна или подвеждаща информация, тази информация няма да бъде взета под внимание и съгласно член 18 от основния регламент могат да бъдат използвани наличните факти. Ако заинтересована страна не оказва съдействие или оказва частично съдействие и при употреба на наличните факти, резултатът може да бъде по-малко благоприятен за дадената страна, отколкото ако тя е оказала съдействие.

9. Обработка на личните данни

Трябва да се отбележи, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (4).

10. График на разследването

В съответствие с член 11, параграф 5 от основния регламент разследването ще бъде приключено в срок до 15 месеца от датата на публикуване на настоящото известие в Официален вестник на Европейския съюз.

11. Служител по изслушванията

Трябва да се отбележи, че ако заинтересованите страни смятат, че се натъкват на трудности при упражняването на правото си на защита, те могат да поискат намеса от страна на служителя по изслушванията на ГД „Търговия“. Той играе ролята на медиатор между заинтересованите страни и службите на Комисията, предлагайки, когато е необходимо, посредничество във връзка с процедурни въпроси, касаещи защитата на техните интереси при настоящата процедура, в частност що се отнася до проблеми, свързани с достъпа до досието, поверителността, удължаването на срока и обработката на писмено и/или устно представяне на становища. За по-подробна информация и данни за контакт, заинтересованите страни могат да посетят уебстраниците на служителя по изслушванията на уебсайта на ГД „Търговия“ (http://ec.europa.eu/trade).

(1) OВ L 56, 6.3.1996 г., стр. 1. Регламент, последно изменен с Регламент (ЕО) № 2117/2005 (ОВ L 340, 23.12.2005 г., стр. 17).

(2) OВ L 299, 16.11.2005 г., стр. 1. Регламент, последно изменен с Регламент (ЕО) № 1459/2007 (ОВ L 326, 12.12.2007 г., стр. 18).

(3) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (OВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от споразумението на СТО за прилагането на член VI на Общото споразумение за митата и търговията, 1994 г. (Антидъмпингово споразумение).

(4) OВ L 8, 12.1.2001 г., стр. 1.